text: Fyrsti málskjúttin í Bundesliguni nakrantíð
text: #000001
text: 60 ár síðani fyrsta kappingarárið í Bundesliguni
text: #000002
text: Tann 2. august 1963 skoraði áleyparin hjá Borussia Dortmund, Friedhelm “Timo” Konietzka fyrsta málið í týsku Bundesliguni, tá hann skoraði í fyrsta minutti í byrjanardystinum ímóti Werder Bremen. Klokkan vísti 16.59 týska tíð, tá Konietzka sendi bóltin fram við málverjanum hjá Werder Bremen, Klaus Lambertz. Dysturin byrjaði áðrenn, hann skuldi og tað finnast tíverri ongar myndir ella sjónbandaupptøkur av málinum.
text: #000003
text: Kappingarárið 1963-64 var fyrsta kappingarárið í Bundesliguni, sum varð sett á stovn undanfarna summarið. Dortmund var eitt av fimm liðum frá økiskappingini Oberliga West, sum vann sær rættin til at spæla í nýggju landskappingini, sum taldi 16 lið, meðan Werder Bremen var eitt av trimum liðum frá Oberliga Nord. Dortmund hevði eisini vunnið seinasta týska meistaraheitið ímóti 1. FC Köln, áðrenn Bundesligan varð sett á stovn í 1963. 1. FC Köln vann allarfyrsta meistaraheitið í Bundesliguni í 1964.
text: #000004
text: Í byrjanardystinum skoraði Konietzka sítt annað mál í 90. minutti, men Werder Bremen skoraði trý í millumbilinum og vann 3-2. Kortini eydnaðist kappingarárið betri fyri Dortmund, sum endaði á 4. plássi, meðan Werder Bremen endaði á 10. plássi.
text: #000005
text: Í 1965 skoraði Konietzka aftur fyrsta málið í kappingarárinum ímóti Bayern München, sum júst var flutt upp og leingi var hann tann einasti, sum hevði megnað tað. Tað er bara Thomas Müller, sum hevur gjørt honum bragdið eftir: Í 2010-11 og 2014-15. Thomas Müller spælir fyri Bayern München.
text: #000006
text: Umframt týska meistaraheitið við Dortmund í 1963, so gjørdist “Timo” Konietzka eisini týskur steypavinnari í 1965 við Dortmund umframt týskur meistari við 1860 München í 1965-66, áðrenn hann skifti til sveitsiskan fótbólt í 1967.
text: #000007